Imtella' Marzu 26, 2021 - Aġġornata 26 Ta' Marzu, 2021 6:39pm Rapport: Mario Micallef Għall-ewwel darba fl-aħħar xahrejn u nofs, l-għadd ta' każi attivi ta' COVID-19 jinsabu taħt l-elfejn. Skont il-bulettin mediku tal-lum bħalissa hawn 1,853 persuna morda bil-virus. Is-Supretendent tas-Saħħa Pubblika, Charmaine Gauci, ikkonfermat li l-awtoritajiet qed iħejju pjan biex meta jkun il-waqt jirrrilaxxaw ċerti miżuri. Madankollu, fuq l-għatba ta' ġimgħa ġdida b'żewġ btajjel pubbliċi u l-festa tal-Għid, il-Professur Charmaine Gauci, appellat għar-responsabbilità ta' kulħadd biex jiġu osservati l-miżuri kollha. Qalet li b'hekk tkompli titrażżan il-firxa tal-imxija, b'dan iseħħ waqt li aktar nies jitlaqqmu. Hija qalet li wara jiem ta' numri għolja ta' każi ta' COVID-19, fl-aħħar ġimgħa l-medja tal-każi ġodda niżlet għal 146 kuljum b'aktar minn 75% baqgħu tal-varjant tar-Renju Unit. L-aħħar riżultati juru li minn 2,252 test li ttieħdu l-Ħamis instabu 103 każi pożittivi. Kien hemm 332 li fiequ. Fl-aħħar 24 siegħa 4 rġiel f'etajiet bejn it-68 u t-80 sena mietu fl-Isptar Mater Dei waqt li kellhom il-virus. Għas-Supretendent tas-Saħħa Pubblika, il-Professur Charmaine Gauci, it-tilqim u l-miżuri ta' kontroll huma l-fatturi ewlenin li naqqsu l-każi, biegħdu l-kumplikazzjonijiet u l-imwiet fost etajiet avvanzati. It-tnaqqis kien rifless ukoll fil-pazjenti bil-covid fl-isptarijiet fejn hemm 144 pazjent, 20 fl-ITU. Fid-djar tal-anzjani din il-ġimgħa kien hemm 5 residenti u 2 membri tal-istaff biss li ħarġu pożittivi. Il-Professur Gauci appellat biex minkejja li qed jonqsu l-każi pożittivi, kulħadd irid jibqa' josserva l-miżuri li ġew imposti biex ikunu ta' deterrent għall-imxija tal-Covid. "Għandna esperjenzi ta' x'qed jiġri f'pajjiżi oħrajn fejn għadhom telgħin il-każijiet. Ma rridux li jiġri l-istess. Il-ġimgħa d-dieħla, ġimgħa b'żewġ festi, hemm l-Għid il-Kbir. Importanti nkunu responsabbli, insegwu l-miżuri li hemm fil-post. Dan hu l-uniku mod kif nistgħu nikkontrollaw is-sitwazzjoni sakemm jirnexxielna nlaqqmu aktar mill-popolazzjoni tagħna." Fil-bulettin mediku ta' kull ġimgħa, il-Professur Gauci qalet li l-istrateġija tat-tilqim miexja tajjeb, bi kważi 50,000 persuna ħadu ż-żewġ dożi u għalhekk għandhom l-ogħla protezzjoni għall-virus. It-total ta' dożi li ngħataw fi tliet xhur issa qabeż il-166,000. Qalet li persuni li għalqu l-75 sena u ma rċevewx l-istedina biex imorru jitlaqqmu għandhom iċemplu 145 biex jittieħdu d-dettalji tagħhom u jintbagħtilhom invit. Qalet li t-tilqim għaddej ukoll fl-etajiet bejn is-60 u l-75 sena, iżda sostniet li dawk f'dawn l-etajiet li ma rċevewx appuntament m'għandhomx iċemplu għax dan hu grupp kbir ta' nies u fadal biex ikun ikkuntattjat kulħadd. Mistoqsija minn Television Malta dwar provi kliniċi minn Pfizer fuq pillola għal min jirriżulta pożittiv għall-COVID-19, il-Professur Gauci qalet li din hi parti mir-riċerka li qed issir dwar it-trattament għall-virus u waqt li tikkumplimenta, ma tieħux post it-tilqim. Irrimarkat li b'mod ġenerali effett tat-tilqim kien hemm tnaqqis fl-imwiet u s'issa kienu sitta l-każi magħrufa f'Malta ta' persuni mlaqqma biż-żewġ dożi li mietu. Qalet li dan jikkonferma li filwaqt li t-tilqima toffri l-ogħla protezzjoni, wara li titlaqqam persuna għandha tibqa' ssegwi l-miżuri u jekk ikun hemm sintomi titkellem mill-ewwel. Esprimiet tħassib dwar każi ta' nies li baqgħu jitħalltu fi djar residenzjali, tant li fl-aħħar ġimgħa biss inħarġu 68 ċitazzjoni minħabba ksur ta' dan ir-regolament. "Nappellalkom biex ma niltaqgħux ma' xulxin u nżommu dejjem mal-household tagħna u jekk hemm bżonn jiġi xi ħadd għandna importanti li jkun minn household waħda." Qalet li l-infurzar se jissokta u fil-ġranet li ġejjin se jiżdied.